El jugador de Castelló d'Empúries Josu Currais continua acumulant experiències en poc temps i aquesta setmana marxarà als Estats Units després de fitxar pel Football Club Cincinnati, d'Ohio. El defensa empordanès havia fitxat per l'Extremadura, de Segona Divisió B, al gener passat procedent del Kerala Blasters, de la primera divisió de l'Índia, i ara competirà a la tercera categoria dels Estats Units, la United Soccer League. A terres americanes ja hi havia fet un tastet amb el Wilmington Hammerheads.



Amb l'Extremadura, ha assolit la permanència a la categoria de bronze després d'arribar-hi en una situació delicada per salvar-se. Josu, de 24 anys, també ha jugat al llarg de la seva carrera al Górnik Leczna (Polònia), Terracina (Itàlia), Seinäjoen JK (Finlàndia), la Jonquera, Olot i base de l'Espanyol, Barça, FE Figueres, Girona i Esplais.



